Ma tronk toe oor seksvideo’s met seunsŉ 36-jarige vrou van Bethlehem in die Vrystaat is tronkstraf opgelê nadat sy erken het dat sy video’s vervaardig het waarin haar twee seuns, onderskeidelik vier en 10 jaar oud, haar seksueel bevredig het. Sers. Mmako Mophiring, woordvoerder van die polisie, het gesê die vrou is tot 44 jaar tronkstraf gevonnis en dat sy minstens 15 jaar daarvan moet uitdien. Volgens Mophiring het die skokgebeure aan die lig gekom nadat die 10-jarige seun in Maart vanjaar die polisie gekontak het. “Daar is beweer dat beide kinders gedwing is om hul ma seksueel te bevredig en dat die ma die dade verfilm en dit aan haar 26-jarige kêrel gestuur het op sy selfoon,” het Mophiring gesê. Die ma en kêrel is in hegtenis geneem en die kinders is in ŉ plek van veiligheid geplaas. Volgens Mophiring het die ma tydens haar verhoor in die Bethlehem-streekshof erken dat sy die dade gepleeg het en sy is skuldig bevind aan gedwonge seksuele aanranding, seksuele gereedmaking van kinders en die seksuele skending van kinders. “Videobewyse is in die hof voorgelê,” het Mophiring gesê. Die kêrel sal op 23 Februarie volgende jaar in die hof verskyn. Hy het onskuldig gepleit op die aanklagte teen hom en is vroeër op borgtog van R1 000 vrygelaat.